DBV waarsku teen uitbreking van hondesiekteEen van die simptome van hondesiekte is ’n afskeiding uit die neus en oë. Foto: Wikipedia Honde-eienaars in en om Pretoria word versoek om hul viervoetige vriende so gou moontlik teen hondesiekte te laat inent om die Dierebeskermingsvereniging (DBV) te help om ŉ uitbreking van dié lewensgevaarlike siekte te bestry. Volgens die WAT is hondesiekte ŉ aansteeklike, dikwels dodelike virussiekte van honde, gekenmerk deur ŉ akute ontsteking van die oogslymvliese, asemhalings- en spysverteringsorgane, ŉ kenmerkende huiduitslag en dikwels swaar senuaandoeninge, waarby komplikasies soos longontsteking dikwels voorkom. Tshwane-DBV sê daar bestaan geen geneesmiddel vir dié siekte nie; veeartse kan net ondersteuning bied nadat dit by ŉ hond gediagnoseer is. In sommige gevalle is al raad om die hond van kant te maak om sy lyding te beëindig. Laat hom of haar dadelik inent. Volgens die DBV het hy onlangs ŉ uitbreking van hondesiekte by sy Waltloo-tak in die ooste van Pretoria waargeneem. “As jou hond nie gereeld ingeënt word of die afgelope jaar ingeënt is nie,” waarsku dr. Elizna Boag van Afrivet, “laat hom of haar dadelik inent.” Volgens die Tuinroete-DBV in die Suid-Kaap word dié hoogs aansteeklike virussiekte deur die lug versprei en deur regstreekse of onregstreekse (deur byvoorbeeld kosbakke en beddegoed) kontak met ŉ besmette dier. Boag sê diere-eienaars moet op die uitkyk wees vir enige abnormale gedrag by hul troeteldiere. Vroeë tekens van die siekte is onder meer koors en ŉ afskeiding uit die neus of oë. Hulle toon aptytverlies en kan begin vomeer en aan diarree ly. “Namate die siekte vorder, word die hond swak en lusteloos,” sê sy. “Hulle toon aptytverlies en kan begin vomeer en aan diarree ly. Sommige dierepasiënte kan onwillekeurige senutrekkings toon.” Tshwane-DBV sê omdat diere swaar kan ly weens hondesiekte en dit boonop hoogs aansteeklik is, is dit in sommige gevalle nodig om die viervoetige pasiënt van kant te maak. Talle gevalle van hondesiekte is in Mei 2018 in Knysna aan die Kaapse suidkus aangemeld. Die uitbreking het tientalle hondelewens geëis en veeartse daartoe gedwing om amper 300 diere van kant te maak. Die uitbreking het later na Kaapstad en Durban versprei en van daar na Gauteng, waar die jongste uitbreking in Waltloo aangemeld is. “Aangesien dit ŉ virussiekte is en die dier se immuunstelsel dit sonder hulp moet bestry,” sê Boag, “kan veeartse net ondersteunende behandeling bied nadat dit by die hond gediagnoseer is.” Na raming eis dit die lewe van die helfte van volwasse honde wat dit onder lede het en sowat vier uit vyf babahondjies. “Inenting is al manier om dit te voorkom,” sê Boag. Lesers wat hul hond wil laat inent, kan die nasionale DBV by 011 907 3590 bel vir kontakbesonderhede van hul naaste vereniging.